قراقل پاکستان

قراقل پاکستان ( / ) ازبکستان دے ماتحت اک خودمختار لوکراج اے ۔ ایہ ازبکستان دے شمال مغربی حصے وچ اے ۔ ایہدا راجگڑھ نوکوس اے ۔ قراقل پاکستان دا رقبا 160000 مربع کلومیٹر اے ۔ ایہ خوارزم دی تریخی دھرتی اُتے واقع اے ۔ فارسی ادب وچ اس علاقے نوں  کات کہیا گیا اے ۔ 

 جغرافیا تے آبادی 
قراقل پاکستان دا رقبا 1 لکھ 60 ہزار مربع کلومیٹر (61،776 مربع میل) اے ۔ لوکراج دی آبادی 15 لکھ 71 ہزار 8 سو اے ۔ ایہ علاقا تریخی علاقے خوارزم تے مشتمل اے ۔

 خصوصیات 
قراقل پاکستان دی آبادی چوں 5 لکھ قراقل پاک لوک، 5 لکھ ازبک تے ساڈھے 3 لکھ قازق نیں ۔ قراقل پاک لوک پہلے ٹپری واس، آجڑی تے مچھیرے سن ۔ پہلی دفعہ 16ویں صدی عیسوی چ ایہناں دا ذکر ملدا اے ۔ ایہناں دے ناں قراقل پاک دا مطلب کالی پگ یا ٹوپی اے ۔ قراقلی ٹوپی ایتھے دی تریخی پچھاݨ اے۔ قراقل پاک رہتل گواچ گئی سی تے ہُݨ قراقل پاک لوک اپݨی پراݨی رہتل دی سانبھ لئی کم کر دے نیں۔ قراقل پاک بولی ازبک بولی نالوں قازق بولی دے بوہتی نیڑے اے ۔ اصل وچ قراقل پاکاں نوں علیحدہ دسنا، سویت یونین دی قازق لوکاں نوں وکھ کرن دی چال سی ۔ قراقل پاک بولی سویت ویلے چ کریلک لپی چ تے 1996ء توں لاطینی لپی چ لکھی جاندی اے ۔

 تریخ 
لگ بھگ 500 ق م توں 500 عیسوی تک، قراقل پاکستان دا علاقا آبپاشی دے کارن کھیتی باڑی وچ پرپھلت سی ۔ قراقل پاک جیہڑے کہ شروع توں ای آجڑی تے مچھیرے منے جاندے نیں، پہلی وار 16ویں صدی وچ مکھ روپ وچ سامݨے آئے سی ۔ قراقل پاکستان نوں 1873 وچ خیوا خانت  نے روسی سلطنت وچ شامل کر لیا ۔  سوویت یونین دے راج ویلے ایہ اک خودمختار علاقا سی، جیہدے توں بعد ایہنوں 1936 وچ ازبکستان وچ شامل کر لیا گیا ۔ ایہ کھیتر 1960 توں 1970 تک اپنے چرم تے سی جدوں کہ آمو دریا توں آبپاشی دا اِنتظام پھیلݨا شروع ہویا سی ۔ اج کل بھاویں ارال سمندر وچ پاݨی دے نکاس نے قراقل پاکستان نوں ازبکستان دے سبھ توں پسماندا علاقےآں وچوں اک بنا دتا اے ۔ ایہ کھیتر ہن اوڑ توں بہت متاثر اے، جس وچ موسم دیاں گمبھیر حالتاں دا وی حِصا اے پر ایہدی اہم وجہ سر دریا اتے آمو دریا دے پانیاں دا رخ دیس دے چڑھدے حصے ول کرنا اے ۔ فصلاں اُتے مُنحصِر 48000 لوک معاشی طور تے بہت متاثر ہوئے اتے پینیوگ پاݨی دی کعھاٹ دی وجہ ناݪ لوکاں وچ کئی بیماریاں پیدا ہو گئیاں ۔

 شہر 
راجگڑھ نوکوس توں علاوا ہور وڈے شہراں چ خوجائلی ، چمبائی ، قونگیرات تے موئیناق شامل نیں ۔ بحیرہ ارال دی اک سابق بندرگاہ ہن 85 کلومیٹر ساحل توں دور اے ۔

 معیشت 
علاقے دی معیشت پہلاں ماہی گیری اُتے بوہتی منحصر سی تے ہن کپاہ ، چول تے متیرےآں دی پیداوار پاروں زراعت دا وی معشیت وچ کافی حصا اے ۔ تے سویت یونین دا آمو دریا تے بݨایا اک پن بجلی دا منصوبا وی معیشت وچ اہم اے ۔

 انتظامی ونڈ
قراقل پاکستان جمہوریا نوں 16 ضلعےآ وچ ونڈیا گیا اے ۔ 
350px|thumb|left|قراقل پاکستان دے ضلعے
  ضلع  راجگڑھ 1  ضلع آمودریا  مانغیت 2  ضلع بیرونی  بیرونی (شہر) 3  ضلع چمبائی  چمبائی 4  ضلع ایللک قلعہ  بوستان ،ازبکستان 5  ضلع کیگیئلی  کیگئلی 6  ضلع موئیناق  موئیناق 7  ضلع نوکوس آق مانغیت 8  ضلع قانلیکول  قانلیکول 9  ضلع کونگیرات  کونگیرات 10  ضلع قاراؤزاک  قاراؤزاک 11  ضلع شومانائی  شومانائی 12  ضلع تختاکوپر  تختاکوپر 13  ضلع تورتکول تورتکول 14  ضلع خوجائلی  خوجائلی

 ہور دیکھو 
پاکستان
ازبکستان
قازقستان
بحیرہ ارال

 باہرلے جوڑ 
قراقل پاکستان سیاحتی سائیٹ
قراقل پاکستان دیاں مورتاں
قراقل پاکستان آن لائن 
قراقل پاکستان دے سیاحتی دورے
قراقل پاکستان وطن

گٹھ:قراقل پاکستان
گٹھ:ازبکستان
گٹھ:ازبکستان دا جغرافیہ
گٹھ:خودمختار جمہوریاواں
گٹھ:ترک علاقے
گٹھ:سوویت یونین دے مسلم علاقے
گٹھ:ترک ریاستاں
گٹھ:وسطی ایشیا
گٹھ:ایشیا
گٹھ:مسلم سلطنتاں